བྱ་བའི་མིང་དང་དེ་ལས་གྲུབ་པའི་མིང་གང་རུང་གི་མཐར་རེད་ཅེས་པ་བཀོད་ཚེ་སྐད་ཆའི་ཁོར་ཡུག་དང་སྔ་ཕྱིའི་འབྲེལ་བ་སོགས་ལ་ལྟོས་ནས་དངོས་ཞུགས་གང་གི་འབྲེལ་སྒྲ་ཞུགས་པ་ནི་སྔ་མ་དང་།བྱེད་སྒྲ་ཞུགས་པ་ནི་ཕྱི་མའོ།།དཔེར་ན།དེ་བཞེད་པ་རེད།ལྟ་བུ་ལ་ཆ་མཚོན་ན།བཞེད་པ་ཞེས་པ་བྱ་བའི་མིང་ལས་གྲུབ་པའི་དངོས་པོའི་མིང་གི་དབང་དུ་དེ་སུའི་བཞེད་པ་རེད།ཅེས་དང་།དེ་ཉིད་བྱ་བའི་མིང་གི་དབང་དུ་བྱས་ན་དེ་སུས་བཞེད་པ་རེད།ཅེས་པ་ལྟ་བུའོ།གཞན།དཔེར་ན།དེ་དགོངས་པ་རེད།ལྟ་བུ་ལ་དེ་སུའི་དགོངས་པ་རེད།ཅེས་དང་།དེ་སུས་དགོངས་པ་རེད།ཅེས་པའི་དྲི་ཚིག་བཀོད་ཆོག་པ།དེ་ཐུག་པ་རེད།ལྟ་བུར་དེ་སུའི་ཐུག་པ་རེད་ཅེས་དང་།དེ་སུས་ཐུག་པ་རེད།ཅེས་པ་བཀོད་ཆོག་པ།དེ་གསང་བ་རེད།ལྟ་བུར་དེ་སུའི་གསང་བ་རེད་ཅེས་དང་།དེ་སུས་གསང་བ་རེད།ཅེས་པ་བཀོད་ཆོག་པ།དེ་རྩོལ་བ་རེད།ལྟ་བུར་དེ་གང་གི་རྩོལ་བ་རེད།ཅེས་དང་།དེ་སུས་རྩོལ་བ་རེད།ཅེས་པ་བཀོད་ཆོག་པ་སོགས་སོ།།